Peterson (firma)

Peterson AS var en bølgepapp-produsent i Sarpsborg som sporet sine røtter tilbake til Moss i 1801; inntil 2006 var det kjent under navnet M. Peterson & Søn. Firmaet hadde fabrikker i Sarpsborg og Sykkylven i Norge, i Norrköping og Bäckefors i Sverige og i Randers i Danmark. I 2012 kjøpte Pemco 100 % av aksjene i Peterson AS. I 2015 ble bølgepappdelen av Peterson Packaging kjøpt av belgiske VPK Packaging Group, og papir- og massivpappfabrikken på Ranheim ble beholdt av Pemco.

 Historie
Firmaet har bakgrunn i virksomhet etablert i Moss i 1801 av den danskfødte kjøpmannen Momme Peterson (1771–1835). Peterson etablerte seg som handelsmann og utvidet etterhvert virksomheten, i 1828 endret virksomheten navn til M. Peterson & Søn. Firmaet drev blant annet handel med tømmer og fra 1848 også skipsbygging og skipsrederi. I 1875 overtok firmaet området som siden 1704 hadde blitt benyttet av Moss Jernverk.
I 1883, under ledelse av Theodor Peterson, barnebarn av stifteren av selskapet, gikk firmaet ut av skipsfart og begynte innen treforedling med etableringen av Moss Cellulosefabrik, fra 1898 ble det også produsert papir. Hans Blom Peterson, oldebarn av Momme Peterson, var direktør for firmaet i årene 1901 til 1954, treforedlingsvirksomheten ble utvidet og det ble også startet produksjon av papirsekker. 

Selv om Hans Blom Peterson døde i 1954, fortsatte firmaet å være eid av familien, og i 1963 tok en annen slektning over, Ralph Mollatt. Sammen med sin bror Erik styrte han firmaet mot emballasjeindustrien. Under brødrene Mollatt kjøpte M. Peterson & Søn flere virksomheter innen papirindustrien, blant de Sarpsborg Papp (1961), Norsk Papiremballage (1963), Polycoat (1964), Greaker Industrier (1979) og Ranheim Papirfabrikk (1983). Erik Mollatt var direktør for firmaet fra 1983 til 2002.

I 2006 ble M. Peterson & Søn kjøpt opp av en gruppe investorer, dels lokale forretningsfolk, men også skogeierorganisasjonen AT Skog. Samtidig med eierskiftet ble firmaets navn endret, fra M. Peterson & Søn til kun Peterson. Det ble solgt til Pemco i 2012.

I 2010 var Peterson Paper i Moss på konkursens rand, og ble i 12. time reddet gjennom en tvangsakkord hvor bedriften kvittet seg med 300 millioner kroner i gjeld. Den 22. mars 2012 fremmet bedriften begjæring om offentlig akkord. Gjeldsforhandlingene førte ikke frem og Peterson slo seg selv konkurs 11. april 2012. Kilde:  Moss Avis.

 Referanser 

 Kilder 
 Tidligere prosessoperatør Bjørn Grønna utga boka "Et arbeidsliv på Cellulosen" i august 2014, utgitt på Flisby'n forlag og med støtte fra Moss by- og industrimuseum. Denne inngår i bokserien og prosjektet Arbeidsarven. ISBN 978-82-92841-26-6. 
 https://web.archive.org/web/20141006093234/http://ostfoldmuseene.no/om_ostfoldmuseene/arkiv/stor-interesse-for-arets-arbeidsminne-bjorn-gronna-skildrer-sine-37-ar-pa-cellulosen/

 Eksterne lenker 

 Firmaets nettsted 
 hoegheiendom

Kategori:Næringsliv i Moss
Kategori:Næringsliv i Østfold
Kategori:Selskaper etablert i 1801
Kategori:1801 i Norge
Kategori:Selskaper opphørt i 2015